Geschlechtliche Fortpflanzung
As gschlächtligi oder sexuelli Furtpflanzig bezäichnet m d Erzüügig vo äigeständige Noochkomme, wenn die mit dr Usbildig vo Gschlächter verbunde isch. Mäistens wärde drbii wiibligi und männligir Käimzälle (Gschlächtszälle) bildet, wo denn mitenander zun ere Zygote verschmelze (Befruchdig). Näbe dere zwäigschlächtlige oder bisexuelle Furtpflanzig git s bin e Hufe Organisme au en äigschlächtligi oder unisexuelli Furtpflanzig, wenn us wiiblige Gschlächtszälle ooni Befruchdig oder us meerzällige Furtpflanzigskörper nöiji Indiwidue entstöön. Vo dene bäide Forme vo dr gschlächtlige Furtpflanzig wird die ungschlächtligi oder asexuelli Furtpflanzig underschiide, wo s bin ere kä Differenzierig in verschiideni Gschlächter git.

Die gschlächtligi Furtpflanzig chunnt bi fast alle Organisme mindestens gläägentlig vor. Wil s drbii vo äinere Generazioon zur neggste zun ere Rekombinazioon vo Erbaalaage (Gen) chunnt, waggst eso die genetischi Vilfalt innerhalb vo dr Populazioon.

Die gschlächtligi wie au die ungschlächtligi Furtpflanzig isch fast immer, aber nit umbedingt, mit ere Vermeerig verbunde, das häisst, ass d Zaal vo de Indiwidue gröösser wird.

Tüpe vo dr gschlächtlige Furtpflanzig 
 Wenn bäidi Gschlächtszälle, wo zur Zygote verschmelze, vo underschidlige Indiwidue stamme, so redet mä vo Xenogamii oder Fremdbefruchdig.
 Wenn bäidi Gschlächtszälle, wo zur Zygote verschmelze, vom gliiche Indiwiduum stamme, so redet mä vo Autogamii oder Sälbstbefruchdig.

Furtpflanzig
Biologische Brozäss